AARHUS: Flere borgere har de seneste par dage rettet henvendelse til Østjyllands Politi for at få at vide, hvad det er for en høj larm, der har ramt luftrummet over Aarhus, primært i aften- og nattetimerne.

Svaret skal findes i de mange bilbrande, som de seneste uger har ramt flere steder i Aarhus.

Østjyllands Politi har nemlig skruet op for indsatsen mod det massive omfang af bilbrande, og derfor får man i øjeblikket assistance fra luften.

- Stigningen af bilbrande har gjort, at vi har sat massivt ind. Både i luften og på landjorden. Vi vil gerne have flere øjne på, og derfor har vi fået assistance i luften, siger politiinspektør Brian Voss Olsen, der ikke kan fortælle nærmere om, hvilken slags luftstøtte, der er tale om.

Han fortæller, at det ikke kan afvises, at man også i den kommende tid vil få flystøtte som et led i indsatsen, og Østjyllands Politi beklager derfor, hvis det kan være til gene for byens borgere.